రాయచూరు అంతర్వేదిలో ఆలంపురం నుండి కూడలి సంగమేశ్వరం వరకు ఉన్న ప్రాంతమంతా అనేక పురాచరిత్ర, చారిత్రక ప్రదేశాలతో నిండి ఉంది. గొందిమళ్ళలో మొగాలిథిక్ (ఇనుప యుగం) యుగానికి చెందిన విస్తారమైన ఖననపు మట్టి దిబ్బ ఉంది. 

మొదట ఈ గ్రామం తుంగభద్రా నదీ తీరాన సంగమేశ్వరం సమీపాన వుండేది. 1980 ప్రాంతంలో, ఆంధ్రప్రదేశ్ రాష్ట్ర ప్రభుత్వం శ్రీశైలం డాం నిర్మించే సమయంలో, ప్రాజెక్టు యొక్క జలాశ్రయంలో గ్రామం మునిగిపోతుందన్న అంచనాతో గ్రామాన్ని దగ్గరలోనే ఉన్న సురక్షిత ప్రదేశానికి తరలించారు. కొత్త గ్రామాన్ని నిర్మించే సమయంలో, రైతులు తమ తమ పొలాలకు దగ్గరిలో ఇళ్ళు నిర్మించుకోవటంతో, అది రెండుగా విడిపోయింది. ఎక్కువ జనాభా వున్న గ్రామం సమీపంలో కొండలు వుండడంతో "తిప్ప" అని, తక్కువ జనాభా వున్న గ్రామం మొరుసుగా వున్న ప్రాంతంలో నిర్మించబడడంతో "మొరసు" అనే పేర్లతో పిలువబడుతున్నవి. ఈ రెండు గ్రామాల మధ్య సుమారు 1.5 కిలోమీటర్ల దూరం ఉంది. పాఠశాల ఈ రెండు గ్రామాలకి మధ్యలో ఉంది. ఈ రెండు గ్రామాలను కలిపి గొందిమళ్ళ అని పిలుస్తారు. సుమారు 7 సంవత్సరాల క్రితం నుండి, ఈ గ్రామానికి బస్సు సౌకర్యం మొదలయినది. ఈ బస్సు ఆలంపూర్ మీదుగా కర్నూలు వరకు పోతుంది. సుమారు 15 సంవత్సరాల క్రితం తిప్ప దగ్గర ఉన్న ఒక కొండ మీద ఝుంకారేశ్వరీ దేవాలయం నిర్మించబడింది. ఈ దేవాలయం ఉన్న కొండ క్రిందనే కృష్ణా, తుంగభద్రా నదులు కలుస్తాయి. దేవాలయము మీద నుండి, వెన్నెల్లో, సంగమించిన నదులు వెండిలా మెరుస్తాయి.

మార్కెటింగు, బ్యాంకింగు
ప్రధాన పంటలు
సమాచార, రవాణా సౌకర్యాలు
గ్రామం పూర్వాపరాలు